Ets a: Portada > Notícies del circ > Com aplicar el mètode feldenkrais en l’acrobàcia aèria amb Mónica Rois\nCom aplicar el mètode feldenkrais en l’acrobàcia aèria amb Mónica Rois\nEl curs de formació de formadors té una duració de 12 hores tindrà lloc el 19 i 20 de novembre\nL’artista de circ Mònica Rois, formada en mètode Feldenkrais, impartirà el tercer curs de formació de formadors/es del cicle 2016 organitzat per l’APCC. El curs es durà a terme el 19 i 20 de novembre i té una duració de 12 hores.\nLa formació està destinada a formadors/es de circ, docents, educadors/es i artistes especialitzats en les diferents disciplines aèries i té com a objectiu crear un pont que ens permeti aplicar en l’estudi de l’acrobàcia aèria la consciència corporal a la qual convida el Mètode Feldenkrais.\nMónica Rois està formada en Mètode Feldenkrais i aplica aquests coneixements en la pedagogía del circ en les seves foramcions a Espanya, Itàlia i Argentina. Ha ensenyat a nens, adults i professionals. També és artista, i actualmente viatja amb el col•lectiu d’artistes “Cirko Paniko” amb una carpa per Itàlia i Europa.\nDurant el curs, i a partir de la creació individual d’una partitura o seqüència de moviments en un element aeri, s’explorarà sota diferents pautes com fem el que fem des de l’òptica del mètode Feldenkrais.\n“Un viatge envers els detalls, una possibilitat de prevenir\nlesions, canviar esquemes corporals inapropiats, recuperar\nmoviment on s’han creat bloquejos musculars i aprendre a\nbuscar variants dins de l’entrenament”, explica Rois.\n11 de novembre (sempre que hi hagi places)\nPrograma dels cicle de Formació per a formadors/es


"El que no vull pensar és que hi ha coses que no les puc fer"\nPere Antoni Pons, autor de diversos llibres de poesia i converses, va guanyar el Documenta 2009 amb La felicitat dels dies tristos'. Ara presenta Tots els dimonis són aquí'\nANABEL SEGURA ·18/04/2011 - 08:20h\nEs declara fan incondicional d'Aaron Sorkin, el creador de la sèrie El ala oeste de la Casa Blanca i guanyador d'un Oscar al millor guió adaptat per La red social. "Això poseu-ho a l'entrevista", remarca mentre es pren un tallat en una cafeteria del barri de Gràcia. Pere Antoni Pons és escriptor i crític literari, però també un gran consumidor de sèries i pel·lícules americanes; és per això que estudia un màster en guió. Premi Documenta 2009 amb La felicitat dels dies tristos, el mallorquí torna als prestatges de les llibreries amb Tots els dimonis són aquí, novel·la d'intriga que explica la història d'un professor universitari que investiga la desaparició d'una alumna seva. I no podem explicar gaire més perquè rebentaríem el fruit de dos anys de feina.\nMalgrat invertir tant de temps en la literatura, sembla que no es pot viure de l'escriptura tret que siguis un best-seller', no?\nPer a mi seria ideal guanyar-me la vida només escrivint, però el millor és no obsessionar-se amb el tema, que vagis escrivint i escrivint perquè en tens ganes. Perquè, com més escrius, més bé et surt. Jo no crec gens en la inspiració del gènere romàntic, crec més a enganxar el cul a la cadira i treballar, d'aquesta manera de vegades arriba el moment d'inspiració. Si després de dedicar-li tot el temps, tota l'energia i tot el rigor de què siguis capaç la cosa va bé, doncs enhorabona, destapem ampolles de xampany, i si no, a seguir treballant. Perquè si no, en aquest món és molt fàcil acabar amargat.\nEn el món de l'art en general, vull dir. Li passa a molta gent que als vint-i-pocs, quan comencen, estan convençuts que són els reis del mambo. Després van veient que el món fa la seva sense fer-los gaire cas i aleshores es frustren. Frustrar-te, a part que va malament per a la vida en general, és terrible per seguir treballant. Perquè si tu insisteixes i insisteixes, qui et diu que als 60 anys no faràs una obra mestra? O que als 60 anys, després de fer un bon llibre, no en recuperen tres o quatre més que vas escriure fa 25 anys?\n"Les crítiques literàries no es fan per lluir-se un mateix, sinó per servir els lectors"\nPer què hi ha tants autors joves, últimament?\nSí, n'hi ha molts, i alguns de molt bons, de fet. És perquè hi ha més possibilitats de publicar i perquè tenim a l'abast molts més mitjans intel·lectuals per formar-nos millor i, per tant, per sentir-nos més còmodes escrivint el que ens agrada. Si ets fanàtic de la lectura i llegeixes com un boig, no resulta estrany que un dia t'agafin ganes d'escriure.\nSí, però ara no és que hi hagi molts fanàtics de la lectura, almenys entre els joves... Els índexs de lectura no són gaire esperonadors.\nPerò com a mínim tenim l'opció d'anar a l'escola. A Gràcia, surts al carrer i tens dues grans biblioteques a mà, moltes llibreries... I els llibres, encara que se'n llegeixin més o menys, continuen sent un objecte força preuat.\nHas escrit poesia, assaig... Per què et venia de gust fer una novel·la d'intriga?\nJo ho veig molt natural, perquè a mi, com a lector i espectador de cine, m'interessen tots els gèneres. Shakespeare, per exemple, escrivia poesia amorosa i els seus arguments no deixaven de ser thrillers, amb gelosies que acaben en assassinat damunt del llit. I qui sap, potser més endavant escric un assaig sobre política o sobre cinema. Jo el que no vull pensar és que hi ha coses que no les puc fer.\n"Un va pel món segur del que té, del que és, del que fa. Un dia, un dia qualsevol...". No direm com acaba el fragment, però és la idea que tot pot desaparèixer de sobte.\nA mi aquesta idea m'obsessiona molt. Jo sóc una persona que està bastant satisfeta de com li van les coses, més o menys tinc una certa felicitat, un vitalisme, però sóc plenament conscient que allò que tinc, allò de què gaudeixo i que és tan perfecte i tan meravellós, un dia se'n pot anar. I això fa por. És un temor que jo crec que afecta el 99,9% de les persones. I fins i tot quan més bé estàs més pot créixer aquesta por.\nAl llibre també escrius que "les persones que es compliquen la vida o se la fan malbé és perquè elles mateixes s'ho han buscat o perquè s'ho mereixen".\nAquest mateix personatge, sis frases més endavant, diu que potser no és tan difícil acabar malament, sobretot si et sobrevé una malaltia o si es mor algú que estimes. Però, en general, jo hi estic d'acord, amb l'afirmació. Hi ha gent que acaba malament perquè compra tots els números de la rifa per acabar-hi. Però, qui som nosaltres per jutjar si una persona ha acabat malament perquè s'ho mereixia? Això ja és més delicat.\nSembla que li agrada un determinat tipus de personatges. Tant en aquesta novel·la com en l'anterior, els protagonistes són homes infeliços.\nPensa que en novel·la els protagonistes sempre són personatges a qui les coses van malament i després les solucionen o els acaben destruint. El que tenen en comú els protagonistes de les dues novel·les és un cert aire purità: els dos pensen que la vida ha de ser perfecta. El de la primera novel·la aprèn que la vida no és perfecta i ho assumeix, això és el que el salva; el de la segona no ho assumeix i acaba destruït. [Es queda pensant una estona.] Saps què em passa? Que quan escrius una novel·la i li has dedicat tantes hores, i has escrit tants detalls, després, quan has de resumir-ho... tens la sensació d'estar-te traint a tu mateix! [riu]\nCom a crític literari, pateix molt quan li fan la crítica als seus llibres?\nNo, perquè hi ha moltes crítiques que són dolentes. Com que ho he fet bastants anys, tinc una idea molt clara del que ha de ser una crítica de literatura: explicar el llibre en qüestió i dir si és bo o no i per què. I tot això, ben escrit i ben argumentat. Avui dia és molt freqüent que els crítics aprofitin el llibre per parlar d'ells mateixos i de coses estranyes que els lectors no acaben d'entendre. Les crítiques literàries no es fan per lluir-se un mateix, sinó per servir els lectors.


Caçadors de paraules / Especial lectura | Curriki\nCaçadors de paraules / Especial lectura\nDins "La Setmana de TV3" dedicada a la lectura, el programa "Caçadors de paraules" fa un recorregut per la vida d'un lector, des que neix fins que mor. El viatge del presentador del programa, Roger de Gràcia, comença a la Fatarella, a la Terra Alta, on parla amb l'agutzil i sent expressions com ara "despús-ahir", "galatxó" o "fato". Tot seguit es desplaça fins al Soler, al Rosselló, per visitar una classe de l'escola La Bressola i ajudar els nens i nenes que comencen a llegir. La Bressola és la xarxa d'escoles que practiquen la immersió lingüística en català a la Catalunya Nord. En la seva visita, el Roger aprèn paraules i expressions com ara "plaça", "lloc", "llapí", "despassar", "a polit" o "tustar". La parada següent és a l'institut Jaume Vicens Vives de Girona. Allà, al costat d'un grup d'alumnes, ha de desxifrar missatges de mòbil i de Messenger, les lectures principals dels adolescents catalans. El presentador passa a l'edat adulta i coneix l'agent literària Mònica Martín, que es guanya la vida llegint i que li parla de "manuscrits" i de "llibres electrònics". Roger de Gràcia també treu el nas per les parades de llibres de la diada de Sant Jordi i fa llegir fragments de les seves obres a alguns escriptors catalans: Najat El Hachmi, Isabel- Clara Simó, Joan Margarit, Joan Barril, Maria Barbal, Pep Coll, Ferran Torrent i Emili Teixidor. Però, si els lectors envelleixen, els llibres també, i el nostre caçador no s'ha estat de conèixer els "manuscrits" i "incunables" de la magnífica biblioteca de Montserrat, on hi ha més de tres-cents mil exemplars. Allà, el seu director, el pare Damià Roure, parla de "tauletes cuneïformes", de "vocabulari sumerioaccadi", d'"ex-libris" i de "manescalia". En Roger també conversa amb un mestre enquadernador per aprendre els secrets per tenir cura dels llibres i conservar-los i, de passada, conèixer el nom de les diferents parts d'un llibre: "llom", "cap", "peu", "davant", "nervis", "genives", "tripes" i "escativanes". Finalment, com que a vegades la darrera lectura de les nostres vides es deixa escrita a la tomba, Roger de Gràcia tanca el programa descobrint alguns epitafis al cementiri de Vilafranca del Penedès. Allà el visita l'inefable músic Quim Vila i la seva banda de funerals per "enterrar" el programa. D'altra banda, es busca al diccionari el significat i l'origen dels mots "paper", "incunable" i "pergamí". I a la secció "Endevina d'on són" hi intervé el poeta Andreu Subirats, de Tortosa.\nEUN,LOM,LRE4,hdl:10494/35267,work-cmr-id:35267,MERLI:merli/7100,ilox,learning resource exchange,LRE metadata application profile,LRE


La Claraboia acull fins a aquest diumenge la mostra “+Bosc” de Núria G. Caldés\nNúria G. Caldés presenta a la Claraboia una mostra de pintura digital i escultura treballada amb la tècnica raku. La proposta porta per títol +Bosc i és una prolongació d’una sèrie de treballs de la mateixa artista. L’exposició es pot veure fins a aquest diumenge 30 d’abril a l’espai d’art ubicat al carrer Sant Miquel, número 9.\nJa ha obert la 4a edició del mercArt a La Claraboia\nLa 4a edició del mercArt ja està en marxa a la Claraboia. Es tracta d’una exposició col·lectiva que permet als artistes locals ensenyar les seves creacions i, a l’hora, que els rubinencs i rubinenques puguin comprar art original de petit format a un bon preu. La iniciativa està instal·lada a l’espai d’art del carrer Sant Miquel, número 9, fins al 7 de gener de 2017.\nVÍDEO: Els infants, protagonistes dels dissabtes de l'Ateneu Municipal\nL’Ateneu Municipal ha acollit un nou taller familiar aquest passat dissabte 13 de febrer. Una cita que es titulava Pintures amb textures! i anava a càrrec de la Yasmina Capó. Es tracta d’una nova sessió de les propostes que l’equipament del carrer Xile programa de forma regular i que s’adrecen a infants i als seus parents. El proper taller familiar se celebrarà aquest dissabte 20 de febrer, tindrà el puntillisme com a protagonista i anirà a càrrec de la Laia Oller. El següent dissabte, dia 27, la proposta serà Cuinem en família!, amb la Maria Ruiz. Les cites, que requereixen d’inscripció prèvia, tenen lloc a l’Ateneu Municipal a les 11 h.


Notícies :: Protagonistes\nNombre de resultats 18 per a protagonistes\n04/05/2018 - Entrevista a Marc Torrents, tècnic del Gepec: "La custòdia et permet connectar amb el territori, descobrir gent i espais".\nEl Grup d'Estudi i Protecció dels Ecosistemes Catalans, Gepec, és una de les organitzacions ecologistes amb més trajectòria i més presència al sud de Catalunya. Desenvolupen projectes en àmbits molt diversos, compresa la custòdia del territori. Parlem amb Marc Torrens, tècnic de custòdia del Gepec.\n05/04/2018 - Montse Pascual, tècnica de custòdia de la IAEDEN: "Cal modificar el concepte d'"espais protegits" a "protegir espais", i incorporar un maneig agrari que contribueixi a la conservació."\nParlem amb Montse Pascual tècnica de la Institució Alt Empordanesa per a l'Estudi i Defensa de la Natura (IAEDEN), una de les entitats ecologistes més antigues de Catalunya, que dedica part de la seva acció a la custòdia.\n27/02/2018 - Pau Ortiz Santamaria, de l'Associació CEA Alt Ter: "Creiem en la tasca exemplificadora de les entitats"\nAl Molí Petit, a Sant Joan de les Abadesses, hi ha la seu de l'associació CEA Alt Ter, que actua en aquella àrea del Ripollès. Parlem amb en Pau Ortiz Santamaria, coordinador de l’entitat.\n06/06/2012 - WEB DEL MES: Vídeo "Protagonistes de la custòdia"\nEl vídeo mostra l'experiència de 5 persones implicades en la custòdia del territori: un propietari, un usuari, una empresa, una administració local i una entitat.\n03/05/2012 - WEB DEL MES: Vídeo els protagonistes de la custòdia: l'usuari\nJa podeu veure el 2on Protagonista de la Custòdia que ens explica la seva experiència: un usuari del territori.\n01/03/2012 - Trobada de propietaris i entitats de custòdia del territori. Presentació del llibre viulaterra.\nEl 19 d’abril al Cosmocaixa, tindrà lloc un acte de trobada de propietaris i entitats de custòdia. També es donarà a conèixer el nou vídeo Protagonistes.


Anna Gallego: "VxL virtual facilita que persones que no es poden trobar presencialment puguin practicar el català"\nL'Anna Gallego és la coordinadora del programa. Font: VxL\nAmb VxL virtual no importa on et trobis per fer petar la xerrada. Font: VxL\nEl programa Voluntariat per la llengua (VxL) té una modalitat en línia a disposició de les parelles lingüístiques. Si vols saber-ne més, llegeix el que ens explica la coordinadora del VxL del Consorci per a la Normalització Lingüística.\nTot i que el vostre programa és ben conegut, ens pots explicar molt breument què és Voluntariat per la llengua?\nEl Voluntariat per la llengua (VxL) és un programa de la Direcció General de Política Lingüística del Departament de Cultura, que gestiona territorialment el Consorci per a la Normalització Lingüística (CPNL). Consisteix a posar en contacte persones majors d’edat que tenen uns mínims coneixements de català però necessiten practicar-lo (aprenents) amb d’altres que el parlen (voluntaris) i s’ofereixen a compartir-hi una conversa distesa.\nEl compromís mínim és d’una hora a la setmana durant 10 setmanes, però les parelles el poden adaptar a les seves possibilitats. Des del 2003 s’han creat més de 135.000 parelles lingüístiques i compta amb la col·laboració de milers d’entitats i establiments d’arreu de Catalunya. Els participants tenen en tot moment el suport de l’equip de dinamitzadors que el CPNL té a tot Catalunya, l’opció de participar en activitats complementàries, material de suport, un carnet amb avantatges i un certificat de participació un cop han acabat les trobades.\nDes de l'any 2017 hi ha la possibilitat que les parelles lingüístiques interactuïn a distància fent servir Internet. Com ho fan i quins són els avantatges d'aquesta modalitat en línia?\nEl VxL virtual facilita que persones que no es poden trobar presencialment per qualsevol raó puguin practicar el català a través de la plataforma de videoconferència que prefereixin. D’aquesta manera, hi poden participar persones que no resideixen a Catalunya però també d’altres amb problemes de mobilitat o horaris complicats per qüestions laborals o personals.\nCom en la modalitat presencial, les parelles es formen a partir de les preferències que manifesten els voluntaris i els aprenents a la fitxa d’alta i, sobretot, en funció de la disponibilitat horària. Els dinamitzadors del VxL, també en aquest cas, posen en contacte els dos membres de la parella, en fan el seguiment i n’atenen les consultes.\nQuina és l'acollida que ha tingut la modalitat 'online' a nivell de nombre de persones participants, i de valoracions fetes per aquestes?\nDes de la posada en marxa del VxL virtual s’han format més de 800 parelles lingüístiques amb persones de tot el món (residents en més d’una trentena de països diferents) i de la resta de l’Estat espanyol (en una dotzena de comunitats autònomes). Els resultats de les enquestes de satisfacció són molt positius. El 2018, un 92 % dels aprenents van dir que havien millorat la capacitat de parlar en català i el 100 % recomanarien aquesta modalitat a persones que volen practicar-lo.\nPel que fa als voluntaris, la valoració mitjana de satisfacció amb la modalitat virtual és de de 4,45 sobre 5. En general, els comentaris dels aprenents han estat d’agraïment i elogis a la parella lingüística i al dinamitzador de VxL. Els voluntaris s’hi han referit com una experiència genial, divertida o generosa i han parlat de la satisfacció de poder ajudar a practicar el català a persones que viuen lluny.\nI pel que fa a la vostra valoració, quin balanç feu d'aquests dos anys i mig del VxL virtual?\nLa voluntat del VxL ha estat sempre respondre a les necessitats de totes les persones que volen poder comunicar-se en català amb fluïdesa. Amb la posada en marxa del VxL virtual s’ha fet un pas més i és molt gratificant haver pogut atendre en aquests gairebé dos anys i mig més de 1.000 participants que potser sense l’opció virtual no s’hi haurien pogut incorporar.\nA més, de la mateixa manera que en la modalitat presencial, el programa fomenta l’ús del català i la cohesió social. El fet que persones de diferents cultures, per exemple, es trobin per parlar, quan d’una altra manera potser mai no s’haurien conegut, fa que de vegades es trenquin barreres o prejudicis. En el cas de les persones que viuen fora de Catalunya, hem comprovat que formar part d’una parella lingüística pot ser també una manera d’estar connectat al país tant per als voluntaris com per als aprenents.\nImagino que en més de dos anys de VxL a distància s'han creat parelles lingüístiques ben curioses... Ens n’expliques alguna?\nEn el web del VxL tenim un blog que recull moltes experiències realment sorprenents. Hi ha, per exemple, el cas d’una voluntària de Girona que viu al nord de Noruega i que ja ha tingut com a aprenentes una noia d’Hondures i una colombiana que viuen a Catalunya. Diu que “la comoditat de parlar en català amb algú des de qualsevol lloc del món és impagable”.\nTambé hi tenim un aprenent japonès que va passar sis mesos a Catalunya i superar el nivell Intermedi de Català al Centre de Normalització Lingüística d’Osona. Un cop va tornar al seu país, va tenir com a voluntària lingüística a distància una noia de Torelló que vivia a Alemanya.\nSi una persona està interessada a participar al vostre programa, ja sigui en la modalitat presencial o en la virtual, com ho pot fer?\nLes inscripcions es poden fer sempre en línia al web de VxL i, en el cas del presencial, també per telèfon o acostant-se al centre de normalització lingüística més proper. El CPNL té 22 centres de normalització lingüística a tot Catalunya amb 146 punts d’atenció al públic. Les dades de contacte es poden consultar al web del CPNL.\nTota la informació sobre el programa es troba a vxl.cat i a més som presents a les xarxes socials a través dels comptes @vxlcat a Facebook i a Twitter i d’altres a nivell territorial.\nHi ha alguna cosa més que consideris important i que t'agradaria comentar?\nPer participar com a voluntari en el VxL només cal ser major d’edat, parlar català i tenir ganes de xerrar i conèixer gent diversa. Una de les raons de l’èxit del programa és la seva flexibilitat: una mateixa parella lingüística pot alternar la modalitat presencial i virtual segons pugui i li convingui. De fet, tenim parelles amb persones que per raons de feina viatgen molt i de vegades es troben presencialment i quan no poden ho fan per videoconferència.\nUn mateix voluntari pot tenir també una parella lingüística en modalitat presencial i una altra de virtual i anar alternant les trobades amb una i amb l’altra si li ve de gust d’experimentar les dues opcions. A més, el Voluntariat per la llengua no s’atura en tot l’any. I molt important: des del moment que qualsevol persona s’inscriu en el VxL té a la seva disposició un dinamitzador que vetllarà perquè la seva experiència en el programa sigui el màxim de profitosa i enriquidora possible!\nPots seguir també el Twitter de l'Anna Gallego a partir del compte @agallproj.\nLlengua i literatura, llengua catalana, voluntariat lingüístic, VxL


Una conferència sobre mossèn Pere Pujol clou els actes a la Seu de l'Any Puig i Cadafalch — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Una conferència sobre mossèn Pere Pujol clou els actes a la Seu de l'Any Puig i Cadafalch\nUna conferència sobre mossèn Pere Pujol clou els actes a la Seu de l'Any Puig i Cadafalch\nClara Arbués i Carles Gascón explicaran la importància que va tenir l'arxiver capitular per formular la restauració de la Catedral. L'acte és aquest divendres a les 8 del vespre a l'Espai Ermengol\nMossèn Pere Pujol (1887-1962)\nAquest divendres, 1 de desembre, a les 8 del vespre, l’Espai Ermengol de la Seu d'Urgell acollirà una conferència sobre la figura de mossèn Pere Pujol, arxiver de l’Arxiu Capitular d’Urgell, pronunciada pels historiadors Carles Gascón, tècnic de Patrimoni Cultural del Consell Comarcal de l’Alt Urgell, i Clara Arbués, delegada de Patrimoni del Bisbat d’Urgell. La xerrada serveix per cloure els actes organitzats a la Seu per commemorar l’Any Puig i Cadafalch.\nMalgrat el seu paper cabdal en l’establiment d’unes noves bases historiogràfiques per al coneixement del passat de la Seu d’Urgell, la modèstia i l’extrema discreció de mossèn Pere Pujol (1887-1962) no han afavorit l’ampli reconeixement que probablement mereixeria. Home molt vinculat amb l’Institut d’Estudis Catalans des de pràcticament els inicis de la institució, la seva complicitat amb Josep Puig i Cadafalch fou imprescindible i necessària per a la formulació i l’execució de les primeres fases de restauració de la catedral de Santa Maria d’Urgell. En aquest sentit, la publicació de la monografia sobre la catedral d’Urgell a nom de Josep Puig i Cadafalch, l’any 1918, hauria estat impossible sense l’aportació de mossèn Pere Pujol, el qual declinà, però, figurar com a coautor de l’obra.\nAquesta conferència clourà els actes programats durant els mesos d’octubre i novembre a la Seu en commemoració del 150è aniversari del naixement de Puig i Cadafalch. Aquesta celebració ha comptat amb diferents actes que han tingut, com a element central, l’exposició titulada Una nova catedral? Puig i Cadafalch i les restauracions de la catedral d’Urgell al segle XX, visitable a la Sala la Cuina-Centre Cultural les Monges, fins al dia 9 de desembre.


La Cerdanya tanca les excursions saludables amb 300 participants - Regió7 :: El Diari de la Catalunya Central\nLa Cerdanya tanca les excursions saludables amb 300 participants\nm.s.puigcerdà 03.09.2015 | 00:00\nUna de les excursions que ha organitzat aquest estiu Nordic Walking nordic walking pirineus\nL'entitat Nordic Walking Pirineus ha tancat amb un balanç molt positiu la primera temporada del programa Cerdanya Senderisme de Salut, que aquest estiu ha portat turistes i veïns a fer excursions per la vall i els ha premiat amb serveis de salut. Al tancament del programa, els professionals de Nordic Walking Pirineus i Guies del Pirineu han fet 31 sortides, amb una participació de 300 persones. Aquestes xifres ha convençut els impulsors del programa a repetir-lo i ampliar-lo de cara a l'any que ve.\nLes sortides han tingut una mitjana de participació de vuit persones, i la que ha tingut més èxit ha estat la de la pujada a la Tosa en el telecabina, que s'ha fet set vegades i ha tingut una mitjana de disset persones. Els responsables del projecte han apuntat que veuen possible "que el programa segueixi sumant noves incorporacions, i aspirem que es converteixi en un projecte de turisme cooperatiu, cohesionador i distintiu de la comarca, caracteritzat per ser sostenible econòmica, social i ambientalment, i amb el repte de que sigui un actiu per atreure nous visitants a la Cerdanya". Els impulsors del programa convocaran una reunió amb els 17 establiments col·laboradors i els ajuntaments i empreses involucrades per planificar les millores per a la pròxima temporada. El portal del projecte ha rebut 6.300 visites.


Cursa solidària ‘Run4cancer’\nEl 10 de febrer, la Fundació Oncolliga Girona celebra aquesta cursa contra el càncer a ciutats com Salt, Olot o Planoles.\nEl proper diumenge 10 de febrer, la Fundació Oncolliga Girona, organitzen la cursa solidària ‘Run4cancer’.\nL’objectiu de la cursa és recaptar fons pels malalts de càncer i els seus familiars. La iniciativa va néixer l’any 2015 i cada any es celebra el diumenge més proper al 4 de febrer, Dia Mundial contra el Càncer.\nAquesta és la primera cursa provincial solidària amb set comarques i vuit poblacions emmarcades a la província de Girona.\nEls llocs escollits són Salt al Pavelló Municipal d’Esports, Porqueres a la zona esportiva, Olot al Recinte Firal, Planoles a la Plaça Primer d’Octubre, Figueres al Parc Bosc, Palafrugell al pàrquing IES, Riudellots de la Selva a la plaça de l’Ajuntament i Tossa de Mar al parc de bombers.\nA cada població hi haurà una cursa de 5 quilòmetres per tots els públics i una altre de 10 quilòmetres pels corredors habituals. Els recorreguts són circulars a totes les poblacions i són bàsicament urbans.\nLa cursa té un cost de 10€ que es destinaran íntegrament a la causa solidària.\nEls primers inscrits rebran com a regal una samarreta i per participar, cal emplenar el formulari d’inscripció.\nDiumenge 10 febr


CGT davant de l’acord entre UGT, CCOO, USTEC i el Departament d’Ensenyament – CGTCatalunya\nInici > General > Comunicats > CGT davant de l’acord entre UGT, CCOO, USTEC i el Departament d’Ensenyament\n- Creiem importants els avenços en la consecució de la plataforma reivindicativa. La reducció d’una hora lectiva i la incorporació d’uns 3500 docents pel proper curs 17-18 es va fer pública el passat 20 de gener, i el mateix Govern les incloïa a un document de proposta d’acord sobre els pressupostos el 23 de gener. També el compromís d’incorporar 2850 docents més durant els cursos 18-19 i 19-20 (que permetria la reducció de la segona hora lectiva) es feia públic el divendres passat. És a dir, totes dues mesures han sorgit abans de la reunió amb els sindicats de la mesa i pocs dies després de la vaga del 18 de gener. Per què aleshores, i quan no tenim la plataforma de mínims assolida, signen precipitadament aquest acord a la baixa i desconvoquen la vaga?\n- Estem convençudes que aquestes millores sobre la proposta de pressupostos anterior les hem aconseguit amb la mobilització i donant a aquesta perspectives de continuïtat. No volem obviar que l’actual situació política, en la qual el govern no pot imposar els pressupostos unilateralment, ens ha afavorit. De fet, és a partir d’analitzar i debatre sobre aquesta situació amb moltes companyes i companys que vam acordar en assemblea convocar la vaga el 18 de gener, mentre s’estaven debaten els pressupostos i quan podíem incidir sobre aquests.\n- La mesa sectorial no ha deixat de reunir-se amb representants del Departament durant aquests sis anys de patir retallades. Els propis sindicats que hi formen part han reconegut reiteradament l’immobilisme de l’administració a les reunions aquest temps, al mateix desembre amb els pressupostos presentats. Allò que ha canviat perquè ara comencem a revertir les retallades no ha estat l’habilitat dels negociadors, sinó la pressió exercida pels i les docents mitjançant la mobilització i en un moment clau que permet assolir les reivindicacions plantejades.\n- L’acord no suposa una reversió de les retallades, no respon a les demandes del professorat, tot deixant de banda la major part de les reivindicacions de la plataforma unitària. Sobre la reducció de la segona hora lectiva el curs 18-19, discrepem que els sindicats signants donin per bo un compromís ambigu que va més enllà dels pressupostos que s’estan debatent i, fins i tot, més enllà de la present legislatura, sobretot perquè creiem que mantenint la pressió es podrien aconseguir les dues hores lectives pel proper curs 17-18.\n- Lamentem que els sindicats signants desconvoquin precipitadament la vaga del proper 9 de febrer sense haver assolit la totalitat de les reivindicacions que tots els sindicats vam qualificar de mínims en el seu conjunt i més encara quan hi ha moltes possibilitats que la votació final dels pressupostos s’ajorni al mes de març i en una situació política que permetia assolir-les totes. Per això calia començar una mobilització prou contundent i a temps, i mantenir les seves perspectives de continuïtat fins el final.\n- Des CGT vam acordar en l’assemblea de la jornada de vaga del 18 de gener convocar també la vaga del 9 de febrer amb els criteris de donar continuïtat a la mobilització i de no dividir els i les docents davant d’una convocatòria de vaga. Preveient les possibilitats de canvis d’aquests dies vam decidir també ratificar aquesta decisió en una Assemblea el dia 1 de febrer a les 18:00 hores a la seu de la CGT (Via Laietana, 18, 9è pis). Arran la desconvocatòria de vaga del 9 de febrer i l’aval a les mesures acceptades per part de la resta de sindicats, després de debatre i decidir com seguim lluitant per recuperar tant les reivindicacions mínimes que estan per assolir com la resta de les retallades que encara patim.\nEn l'Assemblea Oberta de l'1 de febrer, hem acordat no ratificar la nostra convocatòria de vaga pel dia 9 de febrer. La nostra desconvocatòria no implica però que donem per bons els pressupostos d'ensenyament, ni encara menys en el seu conjunt.


Els electes d'ERC, el PDeCAT i la CUP participaran en l'Assemblea de Crrecs Electes de Puigdemont\nPublicat 24/10/2019 17:47CET\nEls participants plantegen fer la trobada a l'rea Metropolitana de Barcelona\nEls electes d'ERC, el PDeCAT i la CUP participaran en l'Assemblea de Crrecs Electes (ACE) que ha convocat el Consell per la República, que presideix l'expresident de la Generalitat Carles Puigdemont, el dimecres 30 d'octubre.\nEn un missatge en el compte de Twitter dels republicans, el partit que presideix Oriol Junqueras assegura que assistiran a la trobada i que com a representants legítims del poble de Catalunya es conjuren a treballar "per una solució democrtica a la situació del país".\nEl PDeCAT ha instat els seus electes a participar en l'ACE i, per aix, han fet extensiva la invitació de Puigdemont als seus alcaldes, regidors, diputats i senadors, els quals insten a participar-hi "activament".\nEn un comunicat, recorden que l'objectiu de la convocatria és que els crrecs públics de Catalunya que defensen el dret a l'autodeterminació responguin a la sentncia del Tribunal Suprem (TS) contra els líders independentistes empresonats.\nLa CUP valora positivament la convocatria com una iniciativa "que permeti una resposta institucional a l'alada de les mobilitzacions d'aquests dies", el mateix propsit pel qual van promoure dilluns una trobada de crrecs electes.\nA més de reclamar que l'ACE estigui oberta a tots els crrecs electes sobiranistes, defensen que sigui un espai operatiu, i demanen dotar-lo d'objectius i accions concretes perqu "no responguin a la institucionalització i refredament del conflicte".\nAixí, la CUP posa sobre la taula els eixos que ja van articular en la trobada d'aquest dilluns: autodeterminació, amnistia, acabar amb la "repressió" i drets socials.\nEls partits que han confirmat l'assistncia estan estudiant quin seria el millor escenari per celebrar la reunió, tenint en compte que volen donar facilitats als electes perqu puguin assistir-hi, expliquen fonts de l'organització a Europa Press.\nLes mateixes fonts asseguren que alguns dels partits que hi participaran aposten perqu el conclave s'acabi celebrant en un municipi de l'rea metropolitana de Barcelona i adverteixen que rebutgen fer-ho a Waterloo (Blgica), perqu volen que sigui un acte "efectiu, que tingui efectes prctics" i s'allunyi de l'electoralisme.


Ricard Vilanova (bloc): Nausicaä del Valle del Viento - 5 (1993)\nAixò és un no parar: ara somnis i visions…\nLa major part del volum parla dels somnis i visions que té quan l’om el protegeix amb gelatina del fong mentre és rescatada pel nen Chikuku, el triarca i l’home del bosc.\nTambé ens mostra els deliris de l’emperador intentant casar-se amb la princesa de Tormèkia, Kushana; l’aparició –finalment– del déu de la guerra, que acaba creient que Nausicaä és la seva mare; i el final decapitat de l’emperador.\nI de passada ens introdueix què estava fent el rei de Tormèkia i els seus dos fills varons vius, de qui fins ara només en teníem referències.\nAmb la mort de l’emperador, queda clar que ell no era l’últim responsable. Entre els objectius d’uns i altres, sembla que tot apunta, com a resolució final, la basílica de Shua, on hi han els segells sagrats.


Platges impecables després de la revetlla de Sant Joan | betevé\nA les sis del matí els equips de neteja han començat a recollir les deixalles al litoral barceloní, després que 59.000 persones hi hagin celebrat la festa\nRedacció | Dissabte, 24 de Jun del 2017, a les 11.06\nLa Guàrdia Urbana ha organitzat dos equips per buidar les platges. Tot i que encara hi quedava molta gent celebrant la revetlla, han marxat tranquil·lament i els equips de neteja han pogut retirar els residus generats durant la llarga nit de festa. La majoria, llaunes, ampolles, bosses i restes de petards.\nAbans de les sis del matí els serveis municipals demanaven a través de la megafonia que tothom que fos a la platja en marxés per tal de poder-la netejar. En aquells moments hi havia 59.000 persones celebrant encara la revetlla, un 13 % més d’afluència que l’any passat. Molts ja estaven cansats després d’una revetlla intensa i han anat cap a casa, però molts altres s’hi han quedat. Poc després, un equip de Guàrdia Urbana ha sortit de la platja de la Nova Icària i un altre ho ha fet des de la Mar Bella per buidar les platges. Han fet un cordó humà que anava avançant lentament. Just darrere l’equip de neteja recollia fins a 19 tones de deixalles que s’hi havien acumulat. Ho feien manualment . Després, uns camions trepitjaven la sorra per no deixar rastre de la revetlla.\nEstava previst que la platja obrís a dos quarts de deu, però una hora abans ja hi havia banyistes preparats per ocupar-la de nou. Finalment han pogut acostar-se a l’aigua quan faltaven 20 minuts per les nou. Tots han reconegut que havien trobat la platja totalment neta i que havien pogut estirar la tovallola com si res hagués passat.\n— Guàrdia Urbana — neteja — platges — platja del Bogatell — revetlla


Calamars farcits de carn i bolets | Recepta de cuina de Quim Lleonart - RECEPTES.CAT\nSis calamars de mida mitjana, (més aviat tirant a gran)\nMig quilo de carn magra de porc\nDues tires de cansalada de panxeta, (sense cotna)\nFumet de peix, (està en les meves receptes)\nPbre negre en pols\nPrimer de tot, netegem els calamars, i els reservem. Tot seguit, agafem les aletes i les potes, i les fregim en una paella amb oli d'oliva, i ho reservem.\nQuan anem a la canssaladeria a comprar la carn magra, diem que ens passin per la trinxadora : la carn, i la cansalada de panxeta, sense cotna.\nSeguidament, agafem un atuell, i barregem: les potes i les aletes dels calamars, ben picolats amb el ganivet, la carn trinxada i la cansalada, un grapat de julivert picolat, dos alls pelats i ratllats, i els bolets ben picolats amb el ganivet.\nHo barregem tot ben barrejat, ho salpebrem, i amb aquest barreja, omplim els calamars, i hi posem un escuradents al cap d'amunt, perqué no s'obrin en courels.\nEn una cassola de terrissa, fregim: uns alls pelats, dues fulles de llorer, i una ceba picolada, amb oli d'oliva. Quan és mig fregit, afegim tomàquet fregit, un raig de ví, i el fumet necessari per coure els calamars.\nQuan ha bullit una estona, afegim els calamars a foc més aviat baix, i deixem que vagin coent-se. A part, fem una picada amb: pa fregit, dos alls pelats, julivert picolat, les ametlles, els pinyons, i una cullerada de xocolata en pols, i un cop passada per la batedora, la reservem.\nQuan els calamars, són gairebe cuits, els retirem de la cassola, i passem la batedora elèctrica per la salsa, i la tornem a posar a la cassola, amb l'ajud d'un colador xinès.\nSeguidament, afegim els calamars i la picada, deixem coure fins que els calamars són del tot cuits, i ja ho podrem treure a taula, després d'haver-ho corregit de sal.\nEnllaça aquesta recepta: Receptes.cat/recepta4112


Obre als visitants l’òpera prima de Gaudí, l’única a Tarragona\nDarrere la Rambla Nova de Tarragona s'amaga un petit tresor fins ara pràcticament desconegut. És el santuari de Nostra Senyora del Sagrat Cor, considerada l''opera prima' d'Antoni Gaudí i l'única de l'arquitecte a les comarques tarragonines. A partir d'aquest juliol, estarà obert als visitants de dimarts a diumenge. El capellà rector del santuari, Antonio Pedro Martínez Subías, explica que l'espai és la primera obra en què va intervenir Gaudí, tot i que no hi ha un document contractual que ho acrediti perquè, aleshores, no podia signar cap projecte executiu perquè encara no era arquitecte. A l'església, d'estil neogòtic, destaquen les esveltes columnes, la decoració vegetal geomètrica i els arcs de catenària del cambril de la Mare de Déu, que "després veurem en moltes obres de Gaudí", detalla el mossèn.\nA més de la petjada de Gaudí, el santuari, situat al carrer Méndez Núñez, també és especial perquè és el primer lloc d'Espanya on la Verge Maria va rebre culte sota la nova advocació de Nostra Senyora de Sagrat Cor, d'Issodein, França, el 1857. "Al cap de tres anys venen les primeres monges a Tarragona, disposen d'alguns terrenys i es fa el primer col·legi de Jesús Maria; d'aquí surt a la península i a les colònies d'ultramar", explica el mossèn.\nPerò la implicació de Gaudí amb el santuari es va iniciar després que morís la seva germana Rosa i la seva neboda quedés sota la seva custòdia, ja que el pare l'havia abandonada. El rector apunta que l'autor mantenia una molt bona relació amb el vicari general de Tarragona, Joan Baptista Grau Vallespinós, i li va demanar que la nena fos acollida per les monges. "A partir d'aquí hi ha una gran relació entre la comunitat, Vallespinós i Gaudí, units per Reus", assenyala Martínez Subías.\n"Quan ve aquí hem d'imaginar un edifici fet per un altre arquitecte, que ell aprofitarà per fer la nova capella", quan encara no havia acabat els estudis. L'església és un espai de tres naus subdividit per 12 esveltes columnes de ferro colat i ornamentada amb decoració floral geometritzada. A més de la capella, un testimoni manuscrit de l'època apunta que Gaudí també hauria intervingut en la creació dels jardins del Col·legi Jesús Maria, actualment desapareguts.\nEntre les obres documentades de Gaudí hi ha el manifestador, del 1879, de grans dimensions, de fusta sobredaurada, situat sobre la columna marmòria. D'altra banda, també està documentat l'altar, del 1880, amb la taula i un antependi format per tres espais quadrats on s'allotgen tres àngels emmarcats per columnes; i el cadiratge. Martínez Subías recorda que el 21 de juliol del 1936, l'Església va ser profanada: es va cremar el cadiratge, el manifestador –l'actual és una rèplica exacta de Ferran de Castellarnau-, la primera imatge de la Mare de Déu i el sagrari.\nA Astorga (Castellà i Lleó) hi ha, segons el capellà, el que és una altra "joia de Gaudí", el Palau Episcopal. "Quan Vallespinós surt de Tarragona per ser nomenat bisbe d'Astorga veu que la residència havia estat cremada i crida a Gaudí perquè li faci un projecte que evoca el santuari si es miren les voltes, les arestes i l'ornamentació".\nMartínez Subías, rector del santuari, reconeix que oficiar les misses des d'aquest espai representa "una gran responsabilitat" perquè "és l'única obra del mestre arquitecte a les comarques de Tarragona". Per tot plegat, reclama que "s'hauria de fer l'impossible perquè no es degradés i la mantinguéssim i recuperéssim amb tota la seva esplendor". Les visites guiades ajudaran en aquest sentit, i és que l'empresa organitzadora, Expertus Turismo y Ocio, destinarà els diners de les entrades per restaurar algunes de les parts del santuari.\nLa directora d'Expertus, Marketa Stverakova, ha apuntat que, el primer que es farà, és elaborar un projecte de restauració per avaluar quines són les actuacions més urgents de parts que estan visiblement deteriorades, "les bases de les columnes, la part que rodeja l'altar o la pintura". L'empresa, que ja s'encarrega de les visites a la Catedral de Tarragona, entre d'altres espais, confia atreure entre 3.000 i 4.000 visitants, que pagaran entre 3 i 5 euros per l'entrada.\nLes visites s'allargaran durant tot l'estiu en un període que es considera de prova i que mesurarà l'atracció dels visitants cap a l'única obra de Gaudí a Tarragona. A partir d'aquí, l'empresa estudiarà si amplia els 'tours' i prepara, a més de les visites guiades i els fulletons informatius, una vídeo guia que permeti fer-se una idea dels elements originals que ja no estan presents a l'església.\nLa regidora de Turisme de Tarragona, Inma Rodríguez, ha explicat que la iniciativa "era una tasca pendent" del consistori i que amb l'obertura al públic, el santuari es convertirà en "el quilòmetre zero" i punt de partida de la ruta modernista, amb el Teatre Metropol i el Mercat Central entre els elements principals. A partir d'ara, els visitants "tenen una oportunitat per descobrir una joia amagada, que des del carrer no es pot saber com és de bonica per dins", afirma Stverakova.\nLa directora d'Expertus Turismo y Ocio, Marketa Stverakova, explica que s'intentarà restau...\nLa directora d'Expertus Turismo y Ocio, Marketa Stverakova, explica que s'intentarà restaurar espais del santuari i anima els turistes a visitar-lo.\nEl capellà del santuari, Antonio Pedro Martínez Subías, diu que el santuari seria l'opera ...\nEl capellà del santuari, Antonio Pedro Martínez Subías, diu que el santuari seria l'opera prima de Gaudí.\nLa regidora de Turisme, Imma Rodríguez, explica que el santuari suposarà el quilòmetre zer...\nLa regidora de Turisme, Imma Rodríguez, explica que el santuari suposarà el quilòmetre zero de la ruta.


El Blog de Les Tres Torres: notícies\nEs mostren els missatges amb l'etiqueta de comentaris notícies. Mostrar tots els missatges\nMontbau, la Vall d'Hebron i Vallbona són els barris amb més incidència de casos positius de covid-19 per cada 100.000 habitants.\nL’impacte del coronavirus a Barcelona es reparteix de manera diferent en els 73 barris, segons l’edat i el nivell socioeconòmic dels ciutadans. Les dades més recents dels casos positius de covid-19 als barris publicades per l’Agència de Salut Pública de Barcelona mostren una incidència més elevada de la pandèmia als districtes d’Horta-Guinardó i Nou Barris.\nEl barris de Barcelona amb la taxa més alta de casos de coronavirus: Montbau i la Vall d’Hebron.\nEl barri amb una taxa més elevada és Montbau, amb 2.812 casos per cada 100.000 habitants, a causa de l’envelliment de la població en aquest territori. Quasi amb la mateixa incidència el segueix la Vall d’Hebron, amb 2.810 positius per cada 100.000 habitants. A continuació destaquen Vallbona (2.134), la Font de la Guatlla (1.435) i Sant Genís dels Agudells (1.287). Els casos confirmats del mapa són persones a qui s’ha fet la prova amb resultat positiu. Aquesta incidència no vol dir que siguin els barris amb més casos en xifres absolutes.\nARTÍCLE ORIGINAL: https://beteve.cat/societat/dades-coronavirus-barcelona-barris/\nAquests barris de la zona nord de Barcelona tenen gairebé 10 vegades més incidència de casos de coronavirus que els de l’altra cara de la moneda, com Pedralbes (288 casos per cada 100.000 habitants) o les Tres Torres (298). Però els barris de Barcelona amb menys incidència són la Clota (146 casos per cada 100.000 habitants) i Sant Pere, Santa Caterina i la Ribera (278).\nEn aquest mapa sorprenen les dades de coronavirus al districte de Ciutat Vella, ja que si el nivell socioeconòmic és clau per a la taxa d’afectats, barris com Sant Pere, Santa Caterina i la Ribera i el Gòtic tenen una incidència inferior i se situen a la part baixa de la forquilla. Segons l’Ajuntament, això pot ser degut al fet que la població immigrant és més jove. Tot i això, les dades que pinten aquests mapes són dinàmiques i caldrà veure’n l’evolució.\nEls més grans de 75 anys a Vallbona, els més vulnerables.\nSi filtrem les dades de casos positius als barris per la franja d’edat, es pot constatar que els més grans de 75 anys continuen sent la població més vulnerable als barris de la zona nord (vermell més enfosquit al mapa) però també destaquen altres territoris de la ciutat amb població d’edat avançada. Vallbona es manté com el barri amb més incidència entre els més grans de 75 anys amb 15.172 casos per cada 100.000 habitants. En segon lloc hi ha la Vall d’Hebron (12.572) i a continuació Montbau (10.673), la Font de la Guatlla (8.647) i Vallvidrera, les Planes i el Tibidabo (6.548). En aquest grup d’edat també està destacant el Poblenou (4.363), que ha triplicat la taxa en 10 dies.\nLa Nova Esquerra de l’Eixample i Sant Andreu concentren més positius en xifres absolutes.\nSi fem un anàlisi dels casos confirmats de covid-19 amb xifres absolutes (per tant, sense tenir en compte la densitat de població de cada barri), l’afectació és diferent. La Nova Esquerra de l’Eixample (437), Sant Andreu (418) i la Sagrada Família (416) concentren més barcelonins positius de coronavirus.\nSegons l’última actualització de l’Agència de Salut Pública de Barcelona, el nombre de persones amb coronavirus amb test positiu al laboratori és de 11.462 barcelonins. La diferència entre homes (5.025) i dones (6.437) es va ampliant a mesura que avança la pandèmia. Actualment hi ha 1.412 barcelonines amb covid-19 més que el sexe oposat, mentre que fa una setmana aquesta diferència era de 540 dones més que homes, i fa 15 dies, 138.\nEn el conjunt de Barcelona, el 41 % dels casos confirmats són persones d’entre 35 i 64 anys i el 36 % es corresponen amb persones de més de 75 anys. Cal tenir present que aquests percentatges van variant en funció del creixement d’afectats en cada grup d’edat. En comparació amb l’última setmana, els barcelonins majors de 75 anys han passat de 2.830 positius a 4.117.\nEl gràfic de línies següent mostra l’evolució dels casos confirmats de coronavirus a Barcelona. Aquestes xifres inclouen els professionals sanitaris. L’Agència de Salut Pública de Barcelona està treballant per oferir aquesta dada desagregada de la població general, ja que el percentatge que representen no és menor.\nEl creixement diari dels casos representat amb el gràfic de barres inferior permet observar millor com varien les dades dia a dia. Segons va afirmar l’Ajuntament de Barcelona el 10 d’abril, la pandèmia estava en fase de baixada, però del dia 15 al 18 es va tornar a registrar un augment de casos, segurament per l’increment de proves fetes a la població.\nEtiquetas: 2020, betevé, coronavirus, notícies, segle XXI\nEls veïns demanen connectar millor els dos barris recuperant la passarel·la que hi havia fa 15 anys, abans que es cobrissin les vies de FGC de Sarrià\nLes associacions de veïns de les Tres Torres i de Sarrià demanen una connexió millor entre els dos barris, que es troben separats per sis carrils de la via Augusta. La cobertura de les vies dels Ferrocarrils de la Generalitat de Catalunya, que es va fer el 2004, va eliminar la passarel·la que connectava la via Augusta amb al carrer del Cardenal Sentmenat i que facilitava l’accés entre els dos barris. Ja fa 15 anys que l’associació de veïns de Sarrià demana que la tornin a instal·lar, així com també, que es finalitzi l’obra de la cobertura de vies amb la urbanització dels Jardins d’Oriol Martorell.\nBarris separats per una “autopista”\nPer anar de les Tres Torres a Sarrià s’ha de travessar la via Augusta, que en aquest punt té sis carrils. Però els dos passos de vianants que ho permeten estan separats per mig quilòmetre –un a l’altura del carrer dels Vergós i l’altre al de l’Hort de la Vila-. I això suposa fer una volta important per poder creuar.\nPer això, les dues entitats veïnals demanen que al mig de la via Augusta es recuperi una connexió que travessava les vies de FGC de Sarrià i que va desaparèixer quan es va fer l’obra de cobertura de les vies. “És una vergonya que estiguem totalment incomunicats per culpa de la deixadesa municipal durant fa molts anys“, reivindica Lluís Tusell, president de l’Associació de Veïns les Tres Torres.\nLa parada de ferrocarrils de Sarrià connecta els dos barris a través dels seus accessos, que tenen sortida al carrer del Cardenal Sentmenat i la via Augusta –vorera Besòs, al barri de les Tres Torres-, però els veïns consideren que aquesta no és una solució de connexió.\nEls jardins oblidats d’Oriol Martorell\nLes associacions de veïns demanen que es comenci a urbanitzar els Jardins d’Oriol Martorell, que estan planejats per situar-se sobre la cobertura de les vies de FGC de Sarrià, entre la via Augusta i el carrer del Cardenal Sentmenat. “Haurien de començar a fer, encara que sigui, una petita part dels jardins, per donar un to més amable a la via Augusta“, demana Eulàlia Marqués, de l’Associació de Veïns Sarrià. Els jardins estaven en fase de projecte i havien de començar a construir-se el 2009. Tindrien 10.000 m², 292 metres de longitud i 50 d’ample.\nActualment una part de l’espai que hauria de destinar-se als jardins, la que dona al carrer del Cardenal Sentmenat, hi ha instal·lat un punt verd que es va inaugurar fa un any. Just al costat, els veïns van crear fa cinc anys l’hort comunitari Espai Gardenyes, un espai autogestionat que depèn del pla Buits de l’Ajuntament.\nEnllaç origina: https://beteve.cat/societat/sarria-tres-torres-separats-via-augusta-obra-inacabada/\nEtiquetas: 2020, betevé, btv, notícies, segle XXI, transport, urbanisme, via augusta, video\nLes Tres Torres o com sentir-se de la perifèria en ple Sarrià-Sant Gervasi\nSe sol pensar que certes molèsties, com la dels sorolls i les pudors, són exclusives dels barris més humils. Que els polítics de torn tracten millor els veïns de les zones acabalades, que aquests ciutadans no necessiten sortir al carrer per protestar perquè tenen de tot. Aquesta cançó molesta especialment a Les Tres Torres, el segon barri amb la renda familiar disponible per càpita (RFDC) de Barcelona, només per darrere de Pedralbes. Sense anar més lluny, des de fa gairebé dos anys, l’obstrucció d’un col·lector inunda d’una molesta fetor la plaça de Joaquim Pena.\nOnze comunitats de veïns i comerciants de la zona van denunciar la situació al consistori i la solució que van rebre va ser un generador de gasoil que bombava l’aigua fecal del col·lector embussat fins al clavegueram de la plaça. Fa mesos que estan així, suportant el soroll i la contaminació produïda per aquesta màquina amb motor de gasoil. «El problema es va encallar perquè les obres s’havien de fer al pati d’una finca i aquests veïns no donaven permís», explica un dels afectats, Jordi Olsina, president de la comunitat del bloc 14.\nEl tema es va encallar, gairebé tant com el col·lector, per un detall tècnic. A aquests veïns no els convencia crear una zona de servitud perquè l’Ajuntament pogués executar-hi les obres necessàries i fer-hi inspeccions periòdiques durant els pròxims 30 anys. «Després de diversos mesos de negociacions van arribar a un acord i ja han començat les obres. En uns tres o quatre mesos haurien d’estar acabades», afirma Olsina, mentre contempla des del seu àtic la feina de mitja dotzena d’operaris.\nMalgrat els aires fètids que envaïen sorprenentment l’espai i les molèsties associades al generador, l’Associació de Veïns i Veïnes de Les Tres Torres va organitzar un primer mercat nadalenc en aquesta plaça fa una setmanes. Tampoc en tenen cap altra amb aquestes dimensions. «Es tracta de començar a fer coses perquè ens coneguin, perquè molts fins fa poc no sabien que existia una associació de veïns», diu Luis Tusell, de 40 anys, president de l’entitat veïnal des de fa dos anys. Hi va entrar fa quatre amb la intenció de rejovenir i impulsar l’entitat. «Aquí mai ha existit una associació de veïns forta; som en terra de ningú, entre dos nuclis històrics com Sarrià i Sant Gervasi de Cassoles», afirma el portaveu veïnal d’un barri amb més de 17.000 d’empadronats.\nAmb l’arribada dels comuns a l’Ajuntament de Barcelona Tusell assegura haver patit un «classisme invers», si bé admet que les relacions amb l’equip del districte, ara amb el socialista Albert Batlle al capdavant, s’ha produït un acostament. «Tampoc era gaire difícil millorar les relacions quan eren inexistents», diu Tusell amb ironia, mentre treu una llista amb les prioritats per al barri. Són 10 reivindicacions, les mateixes que va presentar Tusell a la seu del districte de Sarrià-Sant Gervasi quan va arribar a l’associació.\nPel que fa als equipaments, demanen una escola bressol en un solar municipal al carrer de Dalmases desocupat des dels temps de l’alcalde Trias i un centre de dia o casal per a la gent gran, que a falta d’un lloc per reunir-se es refugien a la Biblioteca Clarà. «Hem demanat una ampliació dels horaris d’aquest equipament perquè ara mateix només obre tres matins», afirma Tusell, que ens convida a visitar qualsevol dimecres, dijous o dissabte al matí aquest edifici construït el 1947 i antic taller de l’escultor Josep Clarà fins a la seva mort, el 1958. Assegura que s’hi respira molta vida. I ho confirma la seva actual directora en funcions, Joana M. Torres. «Rebem uns 300 usuaris, sobretot gent gran. Venen a llegir el diari, revistes, llibres... I a la tarda participen en algun dels diferents clubs de lectura que tenim», diu la directora provisional, enamorada d’aquest racó de Tres Torres des que estudiava la carrera. «Em vaig llicenciar primer en Història de l’Art i coneixia bé aquesta biblioteca; era la meva favorita», afirma Torres, i recorda que aquest equipament municipal està especialitzat en òpera i escultura.\nUn mercat sense relleu\nUn altre centre neuràlgic és el Mercat de Les Tres Torres, una llotja singular, entre altres coses per la seva mida reduïda, amb només una desena de parades. Això fa que les persianes baixades d’alguns llocs encara destaquin més. Núria Sunyer, de la carnisseria i xarcuteria Lourdes i Núria, puntualitza: «Els llocs aquí funcionen però costa trobar gent jove que agafi el relleu. Tots han tancat per jubilació». La falta de joves s’està accentuant amb el pas dels anys. «Acaben marxant perquè si no heretes la casa dels teus pares o avis és molt difícil viure aquí. Els lloguers són molt alts», diu Sunyer.\nL’associació de veïns aposta per la pacificació del trànsit a l’entorn del mercat. Creuen que és necessari potenciar aquest equipament comercial, en altre temps principal punt de trobada dels veïns i motor de l’escassa però resistent oferta comercial de la part alta del barri. Per això, l’entitat demana una redistribució de les zones de càrrega i descàrrega perquè no dificulti el pas dels vianants i un pas zebra a nivell de vorera que faciliti l’accés pel carrer d’Escoles Pies. «Ens van donar el vistiplau al districte, però encara estem esperant», afirma el president, amb ganes de ratllar alguna de les 10 reivindicacions de la llista. A veure si el 2020...\nENLLAÇ A LA NOTÍCIA ORIGINAL: https://www.elperiodico.cat/ca/barcelona/20200112/les-tres-torres-periferia-sarria-sant-gervasi-7801773\nEtiquetas: 2020, associació de veïns i veïnes de les tres torres, el periòdico, notícies, plaça joaquim pena\nPer fi els pals de llum i telefonía serán eleminats\nEls pals de llum y telefonía serán eliminats ja que es soterrarán.\nGràcies a l'Associació de Veïns i Veïnes de Les Tres Torres s'ha arribat en un acord que millorará les voreres del nsotre barri.\nEtiquetas: 2017, associació de veïns i veïnes de les tres torres, la vanguardia, notícies, segle XXI, urbanisme\nInstal·lació d'un ascensor a l'estació de Sarrià de FGC Ferrocarrils\nHan començat les obres per instal·lar un ascensor a l'estació de Sarrià de FGC Ferrocarrils de la Generalitat de Catalunya.\nEls treballs duraran sis mesos i faran accessible l'estació des de l'accés més proper al barri a Hort de la Vila - Via Augusta (ja ho és a la banda de Sarrià).\nA més de l'ascensor, es faran unes noves escales a la vorera de la Via Augusta (costat Les Tres Torres) i s'eliminaran les que hi ha a la illeta de Hort de la Vila, que guanyarà vorera i pas de vianants.\nPlànol de l'ntervenció.\nEtiquetas: 2018, notícies, segle XXI, transport, urbanisme, via augusta\nDivendres, 29 de maig a les 18 h\nXocolatada i activitat infantil. Organitza L’Associació de veïns i veïnes de Les Tres Torres.\nLletra petita. Taller de descoberta. Dibuballa i Ballapinta. Coneix la història de la biblioteca a través del diàleg entre la dansa i la pintura. A partir dels 5 anys.\nJardins del Camp de Sarrià\nDe les 10 a les 14 h\nActivitat de civisme caní. M’agrada viure amb tu! Al Parc convivim tots.\nOrganitza el Districte de Sarrià-Sant Gervasi.\nDe les 12 a les 14 h\nXXI Concurs de dibuix infantil.\nOrganitza L’Associació de veïns i veïnes de Les Tres Torres.\nOrganitza L’Associació de veïns i veïnes de Les Tres Torres, L’Ajuntament de Barcelona i el Districte de Sarrià-Sant Gervasi.\nDiumenge, 31 de maig a les 13 h\nMissa a la plaça\nA la finalització de l’acte s’oferirà un vermut a la plaça.\nExhibició de colles sardanistes i ballada de sardanes amb les cobles Sant Jordi-Ciutat de Barcelona.\nEtiquetas: 2015, festa major, notícies, segle XXI\nA la ciutat de Barcelona, la victòria a les eleccions municipals d'aquest diumenge va ser per Barcelona en Comú, liderada per Ada Colau, qui va obtenir 11 regidors. CiU, amb Xavier Trias al capdavant, va ser segona força amb 10 regidors. Tots els barris de la ciutat se'ls van repartir aquests dos partits.\nEn el mapa que trobareu a continuació, es poden veure els barris on Barcelona en Comú i CiU van aconseguir més vots respectivament. Els blaus, per CiU, i els verds, per BComú. El partit d'Ada Colau es va emportar 53 dels 73 barris que té la ciutat. Per la seva banda, Trias en va aconseguir 20.\nEn aquest segon mapa de calor, es poden veure els resultats de Barcelona en Comú, per percentatges, d'aquest diumenge 24 de maig. Com més fort és el color, més vots van obtenir. Si passeu el cursor per sobre o cliqueu, veureu el percentatge exacte i el partit més votat al barri en qüestió.\nEls lloc en els que van obtenir més vots van ser els de la part nord, amb Vallbona, amb un 40,3% dels vots o Torre Baró, amb un 38,9%. Als punts on van tenir-ne menys són al que es coneix com al zona alta de Barcelona, amb Pedralbes, on només van obtenir un 5,4%, o Sant Gervasi, amb un 9%.\nSimilar a l'anterior però amb els percentatges aconseguits per CiU. El partit liderat per Trias a la capital catalana, on va aconseguir més vots va ser a les Tres Torres, amb un 45%, Sarrià, amb el 43,1% i a Sant Gervasi - la Bonanova (42,3%). Els llocs on CiU va ser la força menys votada van ser Torre Baró, amb un 4,3% dels vots i Ciutat Meridiana, amb un 5,2%.\nEtiquetas: 2015, notícies, política, segle XXI


Lleida està més a prop d'entrar a la fase 2 dilluns - Teleponent\nInici Coronavirus Lleida està més a prop d’entrar a la fase 2 dilluns\nEl Departament de Salut confirmarà aquest dijous al Ministeri de Sanitat la seva proposta perquè la regió sanitària de Lleida passi a la fase 2 a partir del 8 de juny, segons han confirmat a l’ACN fonts de la conselleria.\nSalut ja ho va plantejar dilluns, però condicionat a l’evolució de l’epidèmia. Passats uns dies, la conselleria ha constatat una baixada en la incidència de casos, que ha passat de 38,4 per cada 100.000 habitants del 21 al 27 de maig, a 25,4 del 28 de maig al 3 de juny. A més, les cadenes de transmissió estan identificades i es fa el seguiment del 100% dels contactes. Tot i això, les mateixes fonts remarquen que cal extremar la vigilància en tres zones concretes: Lleida ciutat, el Baix Segrià i les Garrigues.\nDesprés que un augment de casos descartés el pas de Lleida a la fase 2 l’1 de juny, dilluns la conselleria ja va informar que l’evolució era bona i que es considerava que la regió estava en condicions per passar a la fase 2 de desescalada. Tot i això, ho va condicionar a la progressió dels indicadors epidemiològics dels següents dies.\nUns dies després, l’evolució dels indicadors segueix sent positiva i, per això, Salut proposarà al Ministeri de Sanitat que la regió de Lleida passi a la fase 2 dilluns 8 de juny. Segons les dades dels últims dies, la incidència ha baixat. Entre el 28 de maig i el 3 de juny s’ha situat en 25,4 per cada 100.000 habitants, quan del 21 al 27 de maig era del 38,4 per cada 100.000 habitants.\nA més, les mateixes fonts han indicat a l’ACN que les cadenes dels nous casos estan identificades i que s’està fent el seguiment del 100% dels contactes. Tot i això, continuen apareixen alguns casos, motiu pel qual des de Salut es remarca la necessitat de seguir la vigilància.\nDe fet, tot i que Salut proposarà a l’Estat que aprovi que tota la regió passi a fase 2, el departament té detectades tres zones concretes on consideren que cal extremar les precaucions. Es tracta de la ciutat de Lleida, de la comarca de les Garrigues i del Baix Segrià.\nEn aquests llocs, Salut hi seguirà posant el focus, demana extremar les precaucions i considera que cal seguir reforçant les mesures per al control de l’epidèmia. L’objectiu és seguir amb plans d’acció que ja s’han posat en marxa en àmbits concrets, com ara al sector dels escorxadors o amb els temporers que s’han desplaçat a aquestes zones per treballar a la campanya de la fruita.\nEl Departament de Salut i el Ministeri de Sanitat celebraran aquest dijous a la tarda una reunió bilateral on la Generalitat traslladarà aquesta proposta per a la regió de Lleida. Tal com es va avançar dilluns, Salut també demanarà que Barcelona i les dues regions sanitàries metropolitanes passin el 8 de juny a fase 2, i que el Camp de Tarragona, les Terres de l’Ebre i l’Alt Pirineu i Aran passin a la fase 3.\nArticle anteriorA presó dos homes per robatoris amb força en dos bars i un domicili de Tàrrega\nArticle següentAlerten d’un grup de joves que volen okupar habitatges a Magraners


La campanya "Cuidem la teua salut" detecta en el dia de la diabetis a prop de 70 persones amb un índex de glucosa alterat a Elx\nAl voltant de 550 ciutadans han participat en la campanya "Cuidem la teua salut" que hui s'ha centrat en la Diabetis coincidint amb la celebració del dia mundial de la patologia estipulat per l'organització Mundial de la Salut.\nUnes 250 persones han participat en els seus centres de salut i més de 300 a l'edifici de consultes de l'Hospital General d'Elx.\nDe el total de participants a 69 se'ls ha detectat un índex de glucosa alterat (28 en centres de salut i 41 a l'hospital), el que no confirma 100% que tinguin la patologia però si un risc molt elevat pel que els ha derivat a la seua consulta mèdica corresponent perquè se'ls façan els estudis adequats.\nEs tracta d'una dada de gran rellevància que mostra l'efectivitat d'este tipo de campanyes de portes obertes destinades als ciutadans i més si es té en compte que els professionals estimen que prop de 10.000 ciutadans adscrits a el Departament de Salut de l'Hospital General Universitari de Elx desconeixen que són diabètics, amb el perill que això comporta.\nEn relació a la població espanyola diversos estudis determinen que el 8% d'esta, és a dir, més de tres milions de persones, saben que pateixen diabetis, però, a més, hi ha un 4% de persones que no ho saben i que sumats a aquells que sí que coneixen la seua malaltia, donen com a resultat un 12% de població espanyola amb diabetis i suposa més de quatre milions de persones.\nCampanya Cuidem la teva salut\nEl personal d'infermeria de l'edifici de consultes de l'Hospital (UIAE) i els professionals dels centres de salut s'han desenvolupat en el dia d'hui una jornada dedicada a esta patologia l'objectiu ha estat sensibilitzar la població sobre els factors de risc de patir diabetis i concienciares sobre la importància de dur uns hàbits de vida saludables amb una dieta equilibrada i realitzant exercici físic de forma regular, a més de detectar possibles casos.\nPer a això s'han dut a terme projecció d'audiovisuals i xerrades que han informat sobre el desenvolupament de la malaltia i estils i hàbits de vida saludables. També hi ha hagut un taller pràctic d'alimentació on s'ha assessorat els participants en l'elaboració d'una dieta equilibrada, impartit per Infermeria en col·laboració amb estudiants de Nutrició.\nA més, infermers experts, han realitzat proves als assistents per detectar factors de risc de patir diabetis i orientares i incloure'ls si escau en programes de seguiment.\nEls factors de risc més importants relacionats amb la diabetis són l'obesitat, la mala alimentació, la falta d'activitat física, l'edat avançada, els antecedents familiars de diabetis i la nutrició inadequada durant l'embaràs, que afecta el nen en desenvolupament.\nLa diabetis és una afecció crònica que es desencadena quan l'organisme perd la seua capacitat de produir suficient insulina o d'utilitzar-la amb eficàcia. La insulina és una hormona que es fabrica en el pàncrees i que permet que la glucosa dels aliments pas a les cèl·lules de l'organisme, on es converteix en energia perquè funcionin els músculs i els teixits.\nLes infermeres especialistes en Diabetis expliquen que "una persona amb diabetis no absorbeix la glucosa adequadament, de manera que esta queda circulant en la sang (hiperglucèmia) i danyant els teixits amb el pas l'oratge. Este deteriorament causa complicacions per a la salut potencialment letals (25.000 persones moren cada any a Espanya per causa de la diabetis), que afecten als òrgans diana com són els ronyons, els ulls (el 16% de les persones cegues a Espanya ho són a causa de la diabetis), i el sistema circulatori (7 de cada 10 amputacions no reumàtiques de l'extremitat inferior es deuen a la diabetis, el que la converteix en la causa més freqüent d'este tipo d'amputacions) "\nHi ha diversos tipuss de diabetis, la diabetis tipo 1, causada per una reacció acte immune, en la qual el sistema de defenses de l'organisme ataca les cèl·lules productores d'insulina de l'pàncrees. Com a resultat, l'organisme deixa de produir la insulina que necessita.\nEsta malaltia sol desenvolupar sobtadament i podrien presentar-se símptomes com: set anormal i sequedat de boca, micció freqüent, cansament extrem / falta d'energia, gana constant, pèrdua de pes sobtada, lentitud en la curació de ferides, infeccions recurrents i visió borrosa.\nLes persones amb esta forma de diabetis necessiten injeccions d'insulina diàriament per tal de controlar els seus nivells de glucosa en sang. Poden portar una vida normal i saludable mitjançant una combinació de teràpia diària d'insulina, acte controls de glucèmia, dieta personalitzada i exercici físic habitual. El nombre de persones que desenvolupen diabetis tipo 1 augmenta cada any, encara que les raons perquè això succeeixi segueixen sense estar clares.\nD'altra banda, la Diabetis tipus 2 és el tipo més comuna de diabetis i suposa al voltant de l'90% dels casos de diabetis al món. En este cas l'organisme pot produir insulina però, o bé no és suficient, o l'organisme no respon als seus efectes, provocant una acumulació de glucosa a la sang. Les persones amb diabetis tipus 2 poden passar molt temps sense saber-ho, a causa que els símptomes podrien trigar anys a aparèixer o en reconèixer-se i en moltes ocasions se'ls diagnostica quan les complicacions alfabètiques es fan patents.\nUn altre tipo de diabetis és la diabetis gestacional que es dóna quan una dona desenvolupa diabetis durant l'embaràs. Sol presentar-se en una etapa avançada de la gestació i sorgeix pel fet que l'organisme no pot produir ni utilitzar la insulina necessària. El risc per al nadó és menor que en les mares que tenen diabetis tipo 1 o tipus 2 abans de l'embaràs. No obstant això, les dones amb Diabetis Mellitus Gestacional també han de controlar els seus nivells de glucèmia per tal de minimitzar els riscos per al nadó. Normalment es pot fer mitjançant una dieta personalitzada per l'educador, encara que també podria ser necessari utilitzar insulina. La diabetis gestacional de la mare sol desaparèixer després del part, tot i que les dones que l'han tingut corren un major risc de desenvolupar diabetis tipus 2 amb el pas l'oratge i els nadons també corren un major risc d'obesitat i de desenvolupar diabetis tipus 2 en l'edat adulta.


Catalunya i el fracàs de la investidura | Opinió | EL PAÍS Catalunya\n20 SET 2019 - 12:55\tCEST\nPedro Sánchez al Congrés dels Diputats. SAMUEL SÁNCHEZ\nNo pretenc ser original, perquè és una opinió molt estesa. Però crec seriosament que el conflicte català ha estat determinant en el fracàs de la investidura. Pedro Sánchez ha preferit afrontar els efectes de la sentència del Tribunal Suprem amb un govern en funcions que amb un govern de coalició amb Unides Podem, l’únic grup que ha donat reconeixement a l’independentisme per trobar espais polítics per a l’acord. I, si és així, és una mala notícia almenys per tres raons: perquè demostra l’error permanent en l’anàlisi de la realitat catalana, perquè confirma que el PSOE no té un projecte polític per canalitzar el conflicte, i perquè perjudica greument el prestigi de la política amb una repetició electoral que és absurda i que transmet la idea d’uns dirigents polítics que juguen amb els electors sense cap mena de respecte per ells. Guanyar una desena d’escons dona dret a obligar la gent a tornar a votar i a posar en risc el futur de l’esquerra en aquest país?\nEl PP no va tenir política catalana i va subrogar la resolució del conflicte en els jutges, com a via per enquistar-lo, a costa de sembrar els dubtes sobre el rol de cadascun dels poders. Tampoc en té Pedro Sánchez, amb la qual cosa passa a mans de la dreta. És la impotència la que condueix a negar la via reformista i a sacralitzar la Constitució, cosa que converteix les regles del joc en finalitat en si mateixes i nega qualsevol via pactada per a una nova etapa. I és la impotència la que porta a optar per la vergonya d’un fracàs d’investidura abans que afrontar sense por un problema que tard o d’hora s’haurà de tractar políticament.\nSens dubte, la sentència tindrà un fort impacte emocional, però la mirada està posada més enllà\nL’independentisme s’ha clavat una patacada per un ingenu càlcul de les seves forces que l’ha conduït a topar de morros amb l’Estat, malgrat ignorar que un Estat és un conglomerat molt fort articulat sobre el monopoli de la violència legítima. L’independentisme, però, és aquí. I hi és per quedar-s’hi. I en un sistema democràtic és imperatiu que els altres actors trobin la manera de relacionar-se amb ell i assumir-ho. No n’hi ha prou amb l’apel·lació a l’anomenat imperi de la llei. La política de confrontació no porta enlloc i desgasta a tothom. El PP està sota mínims a Catalunya, i Ciutadans, després de l’esclat de fa dos anys està ara en desbandada. El PSC ha recuperat espai en els últims mesos perquè ha anat entrant en territori intermedi. La frenada de Sánchez no l’ajuda.\nPer això, l’error principal del president en funcions és deixar passar, per inseguretat, per por de què dirà la dreta, l’oportunitat que ara s’obria. A poc a poc l’independentisme va assumint els errors comesos. A ritme lent –en temps d’espera de la decisió judicial– la fantasia de la via unilateral va declinant. Ara ja gairebé és reducte dels que amb la bandera del lideratge de Puigdemont pretenen plantar cara a una Esquerra Republicana a l’alça, mentre l’espai exconvergent no aconsegueix recompondre les fractures d’aquests anys. Sens dubte, la sentència tindrà un fort impacte emocional –si en alguna cosa hi ha àmplia majoria a Catalunya és a trobar injustificada la situació dels presos– amb la resposta corresponent al carrer, però ara la mirada està posada més enllà: com entrar en una nova etapa després de la protesta. Els ànims no estan per buscar més màrtirs, sinó per trobar les vies lentes de la negociació i de la feina política i ideològica.\nSi en lloc de buscar vies polítiques tornem a la dialèctica de les amenaces continuarem al fangar\nPedro Sánchez, en fracassar en la investidura, ha perdut la possibilitat d’influir en la configuració d’aquesta nova etapa i contribuir a la possibilitat que tingui realment acceptació. Si en comptes de buscar vies polítiques es torna a la dialèctica de les amenaces continuarem al fangar, al mateix estat d’estancament que s’arrossega des de l’octubre del 2017. No és el mateix l’endemà de la sentència amb expectatives d’obrir una pàgina nova, que continuar amb l’amenaça de l’article 155, al qual alguns dirigents s’apunten per aparentar una altura política que no tenen. S’ha dit tantes vegades que fa vergonya repetir-ho: Catalunya no té força per independitzar-se però sí per fer mal a les institucions espanyoles. El fracàs buscat de la investidura n’és un exemple.


DECÀLEG aprovat per l’Assemblea de RV/PVE, l’11 de maig del 2020 | ANNA notícies\nComunicats, Ruptura i República, Sobiranisme\nDECÀLEG aprovat per l’Assemblea de RV/PVE, l’11 de maig del 2020\n12 de maig de 2020 RVPVE\tDeixa un comentari\nRV/PVE és el partit-moviment que lluita per impulsar l’alliberament nacional i social del País Valencià i té el Poble valencià com únic subjecte de sobirania al qui ret lleialtat.\nRV/PVE lluita per assolir l’Estat valencià per a poder satisfer les necessitats del Poble valencià de manera sobirana, amb una Constitució valenciana per damunt la qual no pot haver una altra.\nRV/PVE lluita per assolir la República Valenciana independent, com un fi en si mateix sense estar condicionada a res i oberta a tot.\nRV/PVE treballa prioritàriament a favor dels interessos del poble treballador valencià i dels sectors populars valencians.\nRV/PVE lluita per derrocar el sistema patriarcal i construir una societat basada en relacions justes i igualitàries entre les persones.\nRV/PVE treballa per la llengua valenciana que compartim amb catalans, illencs i aragonesos. RV/PVE funciona en valencià i proposa que en la Constitució valenciana s’aprove que: “El valencià és la llengua oficial de la República Valenciana, tots els valencians tenen el deure de conèixer-la i el dret a usar-la.”\nRV/PVE defensa la Nació valenciana com el territori que, d’Oriola a Vinaròs, ha d’esdevindre Estat i República. D’antic Regne a futura República.\nRV/PVE defensa la democràcia. Lluitem per la Revolució Democràtica mitjançant l’acumulació de forces i la ruptura democràtica. Per un canvi polític que faça respectar la paraula i la decisió de la gent en una democràcia participativa.\nRV/PVE es vol dins d’una Europa confederal, des de Gibraltar als Urals, de pobles lliures i sobirans, on cap home o dona no tinga la necessitat de demanar permís per poder viure. Una Europa unida i forta, basada en la llibertat, la igualtat i la fraternitat que impulse actuacions polítiques i econòmiques universals que asseguren la pau, la subsistència a tots els éssers humans i el respecte pels animals i la Natura.\nRV/PVE fonamenta la seua ètica i orientació política, per protegir el medi natural a partir de realitzar canvis a les activitats humanes per a poder mantenir l’ecosistema de la Terra.\nAssemblea de República Valenciana/Partit Valencianiste Europeu.\nPaís Valencià, d’Oriola a Vinaròs, 11 de maig del 2020\nRepública Valenciana /Partit Valencianiste Europeu; inscrit el 3 de desembre del 2007 en el Registre de partits polítics; tom VI, foli 496 del llibre d’inscripcions. Apartat 12096–46020 València · Tel 650537213 · correu@republicavalenciana.org\nEntrada anteriorLa veu de llur amoSegüent entradaA cinc anys de l’article ‘Maragall i Teresa de Calcuta’ l’aposta puja a favor del Maragall valencià


Vaga per una atenció sanitària de qualitat – Ràdio Pego\nVaga per una atenció sanitària de qualitat\nEn la jornada d´ahir els professionals del sector sanitari a la Marina Alta van secundar en quasi un 100% la convocatòria de vaga promoguda per la “Plataforma 10 Minuts” que té com a objectiu aconseguir eixe temps per a atendre a cada pacient. Però que va més enllà i reivindica fins a 10 punts perquè els serveis sanitaris siguen com deuen ser, per a la ciutadania. La “Plataforma 10 Minuts”, amb el suport de sindicats, associacions de ciutadans, societats científiques i professionals, a més d´altres col•lectius van promoure ahir una jornada de vaga per a exigir a l’administració que realitze les mesures necessàries per a millorar el sistema necessari i entre d´altres qüestions evitar els «col•lapses en les consultes, la burocràcia informàtica i per a augmentar les plantilles de personal de manera que el professional puga parlar i atendre el seu pacient sense presses», amb almenys deu minuts. Una vaga, la segona des de la que es va produir el passat 10 de novembre, i que es produeix davant de la falta de resposta de la Conselleria de Sanitat, qui té conferides les competències, a les peticions de la plataforma.\nFins a 10 propostes per a millorar la qualitat i la dignitat en el pressupost sanitari ha presentat la “Plataforma 10 Minuts” i tothom que recolza aquesta dignificació de la sanitat pública. “Augment del pressupost dedicat a la Atenció Primària, d´un 20% de pujada anual per a arribar a duplicar-lo en un període de 5 anys”. Actualment, l´atenció primària suposa a penes el 15% del pressupost sanitari. “Establir un límit màxim de 25 consultes al dia amb una mitjana de 10 minuts i un màxim de dos visites domiciliàries i augmentar les plantilles en quantitat adequada per a aconseguir-ho.”\n“Garantir temps suficient per a formació dels professionals.” “Retribuir els augments puntuals de treball, com puga ser assumir el treball d´un altre professional”. “Organitzar totes les places de reforç existents com a plantilla estable, en condicions acords amb les característiques dels serveis que ofereixen, assegurant un treball de qualitat.” “Minimitzar la burocràcia, que ara ocupa un terç del temps de consulta dels metges, i molt de temps de tot el personal. El sistema de receptes espanyol està en l´origen de molts dels mals que té el sistema sanitari”.\n“Disposar de sistemes informàtics adequats a les característiques específiques de l´atenció primària, garantint el dret a la intimitat dels pacients i la confidencialitat de les dades clíniques.” “Reorientar les actuals Àrees Administratives cap a l´atenció a la ciutadania, i potenciar en el mateix sentit el personal de recolzament clínic.” Aquests són alguns punts del decàleg bàsic de la reivindicació actual dels professionals sanitaris que han triat realitzar la vaga el dia 10 perquè simbolitza el temps que demanen per a atendre els pacients i a més coincidia amb la tornada d´un llarg pont. Més significatiu encara. El dia 10 de maig hi ha una altra jornada de vaga programada.\nLes dades que es manegen els sindicats continuen oferint un aspecte desolador sobre la situació sanitària en la Marina Alta. Amb motiu de la jornada de vaga d’atenció primària convocada en tota la Comunitat, els representants dels treballadors van traçar un ombriu retrat sobre la massificació de pacients i la falta de personal i de mitjans que assota a tots els centres de salut a la comarca, menys el de Pego, que amb la incorporació l´any passat d´una nova metgessa a la plantilla, s´ha aconseguit reduir la ratio de pacients per professional a 1.500 que és el que marca la Conselleria.\nPerò la resta de la comarca veu agreujada la seua situació a l’estiu amb la temporada turística: «La Comunitat Valenciana és l’autonomia d’Espanya on menys diners es gasta; perquè, bé, la Marina Alta està a la cua de la Comunitat, en una situació molt pitjor que la Safor o la Marina Baixa», van assenyalar ahir els representants de les centrals sindicals.\nEls convocants de la mobilització asseguren que la vaga va ser seguida pel 100% dels treballadors i treballadores dels centres de Primària de Calp, Xàbia i Dénia, a la costa. A l’interior, Pego també va aconseguir el 100% mentres que en la resta de la geografia comarcal el seguiment de la vaga va ser més desigual.\nNo obstant, els serveis mínims van funcionar amb normalitat i, encara que algunes cites havien sigut anul•lades no hi havia més col•lapse en els centres que en altres ocasions. De fet, els sindicats van protestar per la quantia d’eixos serveis, que van qualificar de «exagerats» . «Hi ha molta més gent hui que un dissabte al matí, la qual cosa demostra que la pròpia Conselleria de Sanitat és conscient que hi ha dies en què fa falta més personal per a treballar amb garanties però no posa els mitjans per a això», asseguraven des de la Junta de Personals del departament Sanitari 13, el de la Marina Alta.\nDes de la mateixa junta de personal asseguren que la protesta d´ahir no va dirigida contra la població, sinó contra els administradors que regategen els recursos per a l´adequada atenció sanitària. I afegeixen que “demanem més diners, però no per a tenir més sou (que també) sinó per a tenir més sous, més gent treballant per al benestar de la població.” Finalment la junta de personal llançava una pregunta a la ciutadania “Sabien vostés que el passat estiu es pressupostaren quasi 24.000 euros menys per a la substitució dels metges en vacances que en l´any anterior?” el que suposa un 8% de reducció d´un estiu a un altre.\n← El temps impedeix realitzar la major part dels actes de Setmana Santa\nEl llauradors pegolins es manifesten a Madrid →


La Fiscalia demana l'indult del conseller delegat del Santander, condemnat pel Suprem\nEl fiscal recolza commutar a Alfredo Sáenz la pena de tres mesos de presó i inhabilitació que el Suprem va dictar al març per pressionar uns empresaris amb una querella criminal falsa\n1 min. Barcelona 17/10/2011 19:58\nLa Fisacalia ha donat suport a la petició del conseller delegat del Santander, Alfredo Sáenz, per commutar-li la pena de tres mesos de presó i inhabilitació a què va ser condemnat pel Suprem fa uns mesos.\nEl TS va considerar provat que Sáenz va donar instruccions perquè el 1994 Banesto (entitat que va llavors presidia) presentés una querella criminal falsa contra uns empresaris deutors del banc per estafa i alçament de béns.\nPer aquests fets, el tribunal va condemnar l'executiu a tres mesos de presó i d'inhabilitació per exercir qualsevol activitat relacionada amb el sector bancari. Ara, la Fiscalia demana l'indult, mentre que els empresaris que van aconseguir la condemna s'hi oposen.\nEl Suprem haurà d'estudiar aquest posicionament del fiscal i la postura contrària dels perjudicats per pronunciar-se sobre si s'ha de concedir o no aquesta mesura de gràcia al directiu, segons han confirmat a Efe fonts jurídiques.\nEls empresaris que van ser objecte d'aquesta querella falsa van ser Pedro Olabarría, Luis y José Ignacio Romero y Modesto González Mestre. Els motius de Banesto van ser exercir pressió perquè paguessin 639 milions de pessetes que devien al banc les seves empreses.


La càrrega i descàrrega dificulta el trànsit als carrers de la Creu Coberta i de Sants | betevé\nSandra García Prat | dilluns, 9 d'oct. del 2017, a les 19.46\nÉs el carrer comercial més llarg d'Europa i això es nota en el trànsit de vehicles. Cotxes i furgonetes aturades davant dels comerços per carregar i descarregar són una imatge habitual als carrers de la Creu Coberta i Sants. Tot i les molèsties que provoca a la resta de conductors, l'Ajuntament reconeix que la Guàrdia Urbana és poc contundent. Esther Pérez responsable mobilitat Sants-Montjuïc “És cert que s'és tolerant justament perquè hem de posar fil a l'agulla. Mestrestant no hi ha espais. Una de les mesures que es podria posar i que es una proposta en què sembla que ens podríem trobar tant comerciants com Ajuntament és habilitar carrers laterals com a càrrega i descàrrega.” El problema podria complicar-se a partir del novembre, amb l'entrada en funcionament del carril bus. Per evitar-ho, Ajuntament, comerços i veïns treballen per trobar solucions. Lluis Llanas Associació Comerciants Creu Coberta “Pensem que les idees han de ser noves. Nosaltres sempre hem pensat en una plataforma de distribució a la zona de la plaça d'Herenni que hi ha un aparcament amb un gàlib d'alçada important on podrien entrar camions des d'allà nosaltres faríem la distribució en vehicles elèctrics” Per veure quina és l'opció més viable per ordenar el trànsit al carrer de la Creu Coberta i de Sants, l'Ajuntament assegura que s'haurà d'esperar fins al mes de desembre.\nLa manca de zones de càrrega i descàrrega als carrers de la Creu Coberta i de Sants obliga molts conductors a aturar-se en un dels carrils de circulació. Això dificulta el trànsit, especialment al matí. L’Ajuntament assegura que ja està buscant la millor solució amb els comerços i els veïns de la zona.\nÉs el carrer comercial d’Europa, però ni Creu Coberta ni Sants no disposen de zones de càrrega i descàrrega habilitades perquè els transportistes deixin les mercaderies sense obstaculitzar el trànsit a la resta de vehicles. Tot i ser una maniobra prohibida, l’Ajuntament reconeix que la mancança d’espais reservats per fer aquest tipus d’aturada fa que la Guàrdia Urbana sigui tolerant.\nLa situació podria empitjorar amb l’entrada en funcionament de la línia V5 el mes de novembre. Aleshores els laterals d’aquest carrer es convertiran en carrils bus i només quedarà un carril en cada direcció per a la circulació de vehicles. Per evitar complicacions, l’Ajuntament ja treballa per trobar la millor solució amb totes les parts implicades.\nPer posar fi al problema, sobre la taula hi ha diverses propostes: des de la creació de zones de càrrega i descàrrega als carrers propers a Creu Coberta i Sants, fins a l’organització horària. No obstant això l’Associació de Comerciants de Creu Coberta aposta per anar més enllà. “Les idees han de ser innovadores. Nosaltres sempre hem pensat en una plataforma de distribució on podrien entrar els camions i des d’allà fer la distribució als comerços en vehicles elèctrics”, afirma Lluís Llanas.


Apunts disposa de serveis ubicats a les instal·lacions del client i gestionats per professionals amb Certificat de Discapacitat del nostre CET, anomenats implants.\nTenim 4 implants d'Impressió Digital i Post-impressió situats a l'escola de negocis EADA, a la Fundació Pere Tarrés, al bufet d'advocacia Cuatrecasas i a Grifols, i un implant de Picking i Distribució a l'Hospital Clínic de Barcelona.\nDos professionals d’Apunts, amb reforços puntuals, s’encarreguen de la gestió de tot el material de papereria per als alumnes i professors i disposem els materials pedagògics a les aules, cosa que significa uns set milions d’impressions anuals.\nGestionem, des del 2012, tot el parc reprogràfic de Pere Tarrés. Gestionem i dirigim el servei de reprografia de la Universitat de Treball Social de la Universitat Ramon Llull on hi treballen a temps complert dues persones d’Apunts. Realitzem impressions de tots els materials dels cursos d’escoles i cursos de monitors. També ens encarreguem de la gestió dels materials del departament de màrqueting.\nDes del mes de març de 2015, el despatx d’advocacia Cuatrecasas té instal·lat un implant d'Impressió Digital i Post-Impressió d’Apunts en les seves instal·lacions de l'Avinguda Diagonal de Barcelona. Cuatrecasas ja havia col·laborat com a client d’Apunts amb anterioritat, i a principis de 2015 l’empresa va contractar un professional amb discapacitat per trastorn de salut mental provinent d’Apunts per encarregar-se del control de l’estoc de material d’oficina i del seu lliurament.\nÉs el primer implant de Picking i Distribució del que disposa Apunts. Des del 2017 som presents a l'Hospital Clínic de Barcelona i al magatzem que l'hospital té a Cornellà. Apunts va guanyar la licitació que va obrir el Clínic entre 4 propostes presentades. 4 professionals d'Apunts s'encarreguen del servei de picking, distribució i col·locació de material mèdic a l'Hospital Clínic i al magatzem.


Publicado por Club Pati Torrelles en 20:24 Cap comentari:\nPublicado por Club Pati Torrelles en 11:20 Cap comentari:\nEl Club Patí Torrelles us vol desitjar unes bones festes i una molt bona entrada d'any. Que al 2012 continuem gaudint i passant-ho com a mínim igual de bé\nPublicado por Club Pati Torrelles en 7:19 Cap comentari:\nNou cap de setmana exitòs pels grups d'escola del Torrelles\nEl Torrelles C va visitar el camp del Corbera on va aconseguir una amplia victoria degut al bon joc desplegat, a la participació entusiasta de tota la canalla i a les grans parades del nostre porter.\nEl partit jugat a casa pel combinat de Torrelles A & B va acabar amb un ajustat 2-1.\nTots els nens i nenes van esforçar-se de valent i van tirar molt a porta.\nEl marcador no va ser més ampli degut a la bona actuació dels porters que van estar molt encertats.\nPublicado por Club Pati Torrelles en 19:49 Cap comentari:\n22 desembre: celebra el Nadal amb el Club Patí Torrelles\nNo us ho podeu perdre, el proper dijous 22 de desembre festa de Nadal del Club.\nI si voleu estar ben calentents durant els freds entrenaments i/o partits que ens queden per davant, no deixeu de participar al concurs de pastissos.\nEl premi, un folre polar amb l'escut del Club!!!!\nPublicado por Club Pati Torrelles en 20:58 Cap comentari:\nAquest cap de setmana s’ha acabat la 1ª fase de la competició dels prebenjamins iniciació amb victòria per 2-3 del Torrelles A a casa de HC Montbui i derrota per 3-0 del Torrelles B a la pista de CP Vic.\nEl Torrelles A ha acabat en 3ª posició amb 4 partits guanyats 1 empat i 5 derrotes, mentre que el Torrelles B per la seva banda ha perdut tos els partits d’aquesta primera fase on s’ha hagut d’enfrontar a equips molt poderosos.\nMoltes felicitats a tots dos equips, agafeu forces i ànims aquest nadal doncs segur que a la 2ª fase ens donareu moltes alegries.\nPublicado por Club Pati Torrelles en 22:06 Cap comentari:\nBusques regal per aquells que més estimes ?\nFes una ullada al cataleg d'Eurocopies, segur que trobaràs quelcom original i a bon preu.\nPuzzles, boles de nadal, coixins, clauers, davantals i molt més!!!\nEurocopies cataleg Nadal\nPublicado por Club Pati Torrelles en 21:07 Cap comentari:\nRecordeu que el proper dilluns 31 d'octubre no hi haurà entrenament degut al pont de Tots Sants\nPublicado por Club Pati Torrelles en 18:56 Cap comentari:\nFestival solidari de patinatge que faran a Cerdanyola del Vallés el proper 18 de desembre, la recaptació anirà destinada a l'associació catalana del síndrome de Rett i a Pallapupas.\nMés informació a http://www.cpacv.org/\nPer fí ha arribat la primera victoria del Club Patí Torrelles!!!\nAquest diumenge a casa del CH Corbera, el CP Torrelles A es va endur la victoria per un clar 1-3, juanyant les dos primeres parts per idèntics 0-2 i empantant la tercera per 1-1, davant l’eufòria de tots els pares i acompanyants.\nPer una altra banda el Torrelles B va patir una derrota contundent a Caldes de Montbui per 3-0. En aquesta primera fase aquest equip ha quedat enquadrat amb equips molt forts però tot i així els nostres nanos milloren mica en mica el seu nivell i cada cop s’igualen més als nostres rivals.\nPublicado por Club Pati Torrelles en 19:54 Cap comentari:\nInterdomicilio, nova empresa col·laboradora del Club Patí Torrelles\nEl Club Patí Torrelles i Interdomicilio, una empresa de serveis integrals a domicili, han signat un acord de col·laboració.\nEl nou patrocinador, aporta un ajut econòmic pel nostre club i descomptes de fins al 15% en tots els serveis que ofereix. Així que ja sabeu si necessiteu serveis de manteniment de la llar, neteja, formació, cangurs etc… contacteu amb Interdomicili i tots sortirem guanyant.\nDes del Club Patí Torrelles volem agrair a Interdomicili el seu compromís social i la voluntat de promocionar l’esport i l’hoquei a Torrelles\nPublicado por Club Pati Torrelles en 12:01 Cap comentari:


ERC ofereix a Jordi Martí el número 2 a la candidatura d'Alfred Bosch\n2 min. Barcelona 29/01/2015 12:25\n260x366 Jordi Martí, en una imatge d'arxiu / ACN Jordi Martí, en una imatge d'arxiu / ACN\nL'expresident del grup municipal del PSC a Barcelona, Jordi Martí, té una oferta sobre la taula per ser el número 2 d'Alfred Bosch a la candidatura barcelonina que ERC presentarà a les properes eleccions municipals.\nTal com ha informat 'El País' i ha confirmat posteriorment l'ACN, Martí entraria a la llista dels republicans –si accepta l'oferiment– en representació de Moviment d'Esquerres (MES), el partit sorgit després de la unió de diverses escissions del PSC. Els republicans i MES negocien també un programa electoral compartit per presentar-se en una coalició que té les portes obertes a altres partits i entitats d'esquerres i sobiranistes.\nEl nom de Jordi Martí sona amb força des de fa mesos, tot i que les trobades amb el que es perfila com a portaveu nacional de MES encara no estan tancades. Bosch vol Martí de número 2 per obrir la candidatura. L'estratègia de col·locar independents o líders d'altres partits a les candidatures d'ERC és un continu des que Oriol Junqueras va esdevenir president del partit. Fins i tot el mateix Bosch és formalment un independent, perquè, tot i ser el portaveu d'ERC al Congrés i l'alcaldable a Barcelona, no té carnet del partit.


Fins al 31 de maig, els veïns i veïnes podran gastar els dos bons de 5 euros que els corresponen en compres en el comerç local\nDurant aquesta setmana, poden continuar recollint-se els bons a l'Ajuntament d'Alcalà i Oficines Municipals de Alcossebre\nLa campanya “Bo per a tu, bo per al poble”, posada en marxa per l'Ajuntament d'Alcalà-Alcossebre per a ajudar econòmicament tant a les famílies com al comerç local, comença avui 26 d'abril. Després del repartiment escalonat de bons, durant la setmana passada, durant aquesta setmana encara s'és a temps de passar a recollir-los per l'Ajuntament d'Alcalà i les Oficines Municipals de Alcossebre. En total, 4.158 persones ja han passat a recollir els seus bons. Des de l'Ajuntament, s'ha previst repartir un total de 14.000 bons de 5 euros entre els 7.000 veïns i veïnes empadronats. L'Ajuntament ha destinat 70.000 euros a aquesta iniciativa, que són les ajudes directes als veïns, que doblarà la seua repercussió, arribant als 140.000 euros, entre els comerços.\nFins al pròxim 31 de maig, els veïns i veïnes podran pagar amb els bons qualsevol compra mínima de 10 euros i, a l'hora de presentar-ho, el veí o veïna haurà de sumar 5 euros més. En cada compra, podran utilitzar-se els bons que es preferisquen –podent sumar el total de bons d'una família, per exemple-, sempre tenint en compte per cada bo de 5 euros que s'utilitze, el comprador o compradora haurà d'aportar 5 euros més. Els establiments adherits llueixen un distintiu i a més poden consultar-se en la web municipal.\nL'Alcalde Francisco Juan ha mostrat la seua satisfacció “per ser un municipi que aposta per aquesta mena d'iniciatives que ajuda les famílies a cobrir despeses quotidianes, incentiven el consum i potencien el comerç local, o el que és el mateix, són una injecció per a l'economia local a tots els nivells” i insistia que “estem davant una situació econòmica complicada i és necessari que ens impliquem tots per a tirar avant”.


Obertes les inscripcions per al curs del nivell C1 d’aranès del Conselh Generau d’Aran | Conselh Generau d’Aran\nObertes les inscripcions per al curs del nivell C1 d’aranès del Conselh Generau d’Aran\nGener 13, 2021 clara Cultura, Govern\nA causa de la situació sanitària actual, durant aquest curs es mantindrà el format de classes en línia, que començaran el pròxim 19 de gener\nEl Conselh Generau d’Aran ha obert ja les inscripcions per al nou curs del nivell C1 (antic nivell D) d’aranès a la Val d’Aran. Enguany, a causa de la situació sanitària en la qual ens trobem, es mantindrà el format de classes en línia.\nLes places per a aquest curs són limitades i és necessari realitzar la inscripció abans del 18 de gener. Per a inscriure’s és necessari comptar amb el nivell B2 (antic nivell C).\nEl curs serà impartit pels professors Miquèu Segalàs i Jordi Suïls, dimarts i dimecres de 18.00 a 20.00 hores. La prova per a obtenir el nivell es realitzarà el 30 de juny, i és obligatòria l’assistència al 80% de les classes.\nEl preu general de la matrícula és de 52 euros, per al personal de l’administració i funcionaris és de 26 euros, i per als estudiants empadronats en Aran, els majors de 65 anys i les persones en situació de desocupació, la inscripció a aquest curs és gratis.\nJA NO PODEN REALITZAR-SE MÉS INSCRIPCIONS PERQUÈ EL CURS ESTÀ COMPLET.


TOT A PUNT PER A LA FIRA DEL CAVALL – Cerdanya, 3-11-17 – Pirineus TV\nPuigcerdà ja ho té tot a punt per acollir aquest cap de setmana la 37a Fira del Cavall, un dels esdeveniments més rellevants del municipi i una de les cites més importants del sector ramader. El personal de la brigada ultimava aquest divendres al matí els darrers preparatius al recinte firal del polígon industrial per tenir-ho tot a punt abans de l'arribada del bestiar. Senyalització a punt, graderia per seguir el concurs col·locada i prop de 200 corrals instal·lats. Com en les passades edicions s'espera la presència d'entre 800 i un miler de caps de bestiar.\nUn dels atractius principals de la fira tornarà a ser el concurs de dissabte al matí, que enguany arrencarà mitja hora abans, a dos quarts d'onze del matí, degut a la incorporació d'una nova categoria, la de sobranys i sobranyes, que s'afegiran a les categories de terçones, eugues amb pollí, terçons, quartons i sementals.\nLa Fira del Cavall de Puigcerdà atrau milers de turistes a la vila i a la comarca. En passades edicions s'havien superat els 20.000 visitants. És pera això que l'ajuntament posa en marxa un dispositiu especial de seguretat i també reforçarà la senyalització. A més, s'habilitaran diverses zones d'aparcament en camps propers al recinte firal, com aquest, situat a tocar del centre comercial.\nA banda de la fira ramadera, durant tot el cap de setmana els carrers de Puigcerdà acolliran un mercat multisectorial amb unes 400 parades, que es repartirà entre el polígon industrial, l’eix comercial i la zona de l’estany. Recordem que enguany no hi haura parades a la plaça Barcelona degut a les obres que s'hi estan duent a terme.